व्हाइट हाउस में हुई सोशल मीडिया समिट, डोनाल्ड ट्रंप ने नहीं दिया फेसबुक, ट्विटर और गूगल को न्यौता  
ट्रंप ने सोशल मीडिया कंपनियों की जमकर की बुराई
खासतौर पर ट्विटर की की आलोचना
फॉलोअर कम होने से नाराज थे अमेरिकी राष्ट्रपति
अमेरिका के राष्ट्रपति डोनाल्ड ट्रंप ने व्हाइट हाउस में सोशल मीडिया शिखर सम्मेलन के दौरान सोशल मीडिया प्लेटफार्मो खासकर ट्विटर की जमकर आलोचना की. उन्होंने रिपब्लिकन विचारों और अमेरिकी लोगों को उन्हें फालों करने से रोकने के लिए यह नाराजगी जताई है. शिखर सम्मेलन गुरुवार को शुरू होने वाला था. इस दौरान ट्विटर करीब एक घंटे तक धीमा रहा. हालांकि यह परेशानी 'इंटरनल कन्फिगरेशन चेंज' की वजह से थी, जिसे राष्ट्रपति के शिखर सम्मेलन के संबोधन शुरू करने के समय तक ठीक कर लिया गया.  खास बात यह है कि इस शिखर सम्मेलन का हिस्सा बनने के लिए ट्विटर, फेसबुक या गूगल के किसी प्रतिनिधि को आमंत्रण नहीं दिया गया था. 
सीबीएस न्यूज की रिपोर्ट के मुताबिक, ट्विटर पर नए सिरे से हमला करते हुए ट्रंप ने शिकायत की कि उनके फालोवर की संख्या प्लेफार्म पर अस्थिर है और फालोवरों की संख्या कम हो रही है.  ट्रंप ने कंजर्वेटिव व अपने धुर समर्थकों के एक समूह से कहा, "लोग हमारे पास आते हैं, कहते हैं सर हम आपको फालो करना चाहते हैं, लेकिन वे ऐसा नहीं कर पाते हैं."
उन्होंने कहा, "मेरे पास लाखों लोग हैं, इतने सारे लोग कि मैं विश्वास नहीं कर सकता, लेकिन मैं जानता हूं कि हमें ब्लॉक किया गया है. लोग मुझसे कहते हैं कि सर मैं आपको फालो करना चाहता हूं, लेकिन मैं आपको फालो नहीं कर सकता."